ຂ່າວສານ
ສື່ມວນຊົນລາວ ຕີລາຄາສູງ ຄຸນງາມຄວາມດີອັນຍິ່ງໃຫຍ່ຂອງ ທະຫານອາສາສະໝັກ ແລະ ນັກຊ່ຽວຊານ ຫວຽດນາມ
ໃນສະໄໝສົງຄາມ, ກອງທັບ ແລະ ປະຊາຊົນ ລາວ- ຫວຽດນາມ ຍາມໃດກໍຢືນຢູ່ຄຽງ ບ່າຄຽງໄຫຼ່ກັນ, ຮ່ວມທຸກຮ່ວມສຸກ, ແບ່ງເບົາຄວາມທຸກຄວາມຍາກນໍາກັນ ດ້ວຍຄໍາຂວັນ; “ເຂົ້າເມັດຫັກ, ຜັກເສັ້ນໜຶ່ງກໍແບ່ງປັນກັນກິນ” ໃນການຕໍ່ສູ້ຕ້ານສັດຕູໂຕດຽວ; ຮ່ວມສໍາພັນການຕໍ່ສູ້ລາວ - ຫວຽດນາມ ແມ່ນສັນຍາລັກແຫ່ງເຈດຈຳນົງ ແລະ ຄວາມຕັດສິນໃຈໃນການຕໍ່ສູ້ເພື່ອເອກະລາດ, ເສລີພາບ, ສັນຕິພາບ ແລະ ຄວາມຍຸຕິທຳ. ກອງທັບ ແລະ ປະຊາຊົນຂອງສອງປະເທດ ໄດ້ເສີມຂະຫຍາຍກຳລັງແຮງອັນຍິ່ງໃຫຍ່ ແລະ ນໍ້າໃຈສາມັກຄີສະໜິດແໜ້ນ ເພື່ອຍາດເອົາໄຊຊະນະຢ່າງຕໍ່ເນື່ອງໃນການຕໍ່ສູ້ຕ້ານສັດຕູໂຕດຽວກັນ, ຍາດເອົາເອກະ ລາດ ແລະ ເອກະພາບໃນແຕ່ລະປະເທດ; ທະຫານອາສາສະ ໝັກຫວຽດນາມ ຈຳນວນຫຼາຍ ໄດ້ເສຍສະຫຼະຢ່າງກ້າຫານຢູ່ລາວ ໃນການຕໍ່ສູ້ກັບຄວາມບໍ່ເປັນທຳ ເພື່ອນຳເອົາຊີວິດທີ່ສະຫງົບສຸກ ແລະ ເສລີພາບ ມາສູ່ປະຊາຊົນຂອງສອງປະ ເທດລາວ - ຫວຽດນາມ.
ສ່ວນໜັງສືພິມ ປະເທດລາວ ຂອງ ສຳນັກຂ່າວສານ ລາວ KPL, ມີບົດຂຽນ “ສຳພັນສູ້ຮົບ ລາວ ຫວຽດນາມ ເປັນສັນຍາລັກແຫ່ງສາຍພົວພັນມິດຕະພາບທີ່ຍິ່ງໃຫຍ່”, ໃນນັ້ນມີເນັ້ນໜັກເຖິງທະຫານອາສາສະໝັກ ແລະ ນັກຊ່ຽວຊານ ຫວຽດນາມ ໄດ້ມີການປະກອບສ່ວນອັນຍິ່ງໃຫຍ່, ປະຕິບັດສຳເລັດໜ້າທີ່, ພ້ອມກັບ ກອງທັບ ແລະ ປະຊາຊົນລາວບັນດາເຜົ່າ ໄດ້ຕໍ່ສູ້ຄຽງບ່າຄຽງໄຫລ່ ເອົາຊະນະໃນສົງຄາມຕ້ານພວກລ່າເມືອງຂຶ້ນ ຝລັ່ງແບບເກົ່າ ແລະ ຈັດກະພັດ ອາເມລິກາ. ບົດຂຽນກໍ່ເນັ້ນໜັກວ່າ ພັກ, ລັດ ລາວ ໄດ້ຮັບຮູ້ບັນດາຄຸນງາມຄວາມດີອັນຍິ່ງໃຫຍ່ຂອງທະຫານອາສາສະໝັກ ແລະ ນັກຊ່ຽວຊານ ຫວຽດນາມ, ບັນດາການປະກອບສ່ວນອັນຍິ່ງໃຫຍ່ຂອງ ທະຫານອາສາສະໝັກ ແລະ ນັກຊ່ຽວຊານຫວຽດນາມ ໄດ້ປະກອບສ່ວນສຳຄັນ ເຂົ້າໃນການກໍ່ສ້າງ, ເພີ່ມພູນຄູນສ້າງ ແລະ ປັບປຸງຢ່າງແໝັ້ນແກ່ນການພົວພັນອັນຍິ່ງໃຫຍ່, ນ້ຳໃຈສາມັກຄີແບບພິເສດ ລະຫວ່າງສອງປະເທດ ແລະ ສອງກອງທັບ ລາວ ຫວຽດນາມ.
(ແຫຼ່ງຄັດຈາກ VOV)